CELEX: 62010TN0492
Language: et
Date: 2010-10-07 00:00:00
Title: Kohtuasi T-492/10: 7. oktoobril 2010 esitatud hagi — Melli Bank versus nõukogu

4.12.2010   
            
            
               ET
            
            
               Euroopa Liidu Teataja
            
            
               C 328/53
            
         7. oktoobril 2010 esitatud hagi — Melli Bank versus nõukogu
   (Kohtuasi T-492/10)
   ()
   2010/C 328/82
   Kohtumenetluse keel: inglise
   
      Pooled
   
   
      Hageja: Melli Bank plc (London, Ühendkuningriik) (esindajad: solicitor S. Gadhia, solicitor S. Ashley, D. Anderson, QC, ja barrister R. Blakeley)
   
      Kostja: Euroopa Liidu Nõukogu
   
      Hageja nõuded
   
   
               —
            
            
               tühistada nõukogu otsuse 2010/413/ÜVJP (1) II lisa B jao punkt 5 hagejat puudutavas osas;
            
         
               —
            
            
               tühistada nõukogu rakendusmääruse (EL) nr 668/2010 (2) lisa B jao punkt 3 hagejat puudutavas osas;
            
         
               —
            
            
               tunnistada nõukogu määruse (EÜ) nr 423/2007 (3) artikli 7 lõike 2 punkt d hageja suhtes mittekohaldatavaks;
            
         
               —
            
            
               mõista kohtukulud välja nõukogult.
            
         
      Väited ja peamised argumendid
   
   Käesolevaga taotleb hageja nõukogu rakendusmääruse nr 668/2010 ja nõukogu otsuse 2010/413/ÜVJP osalist tühistamist selles osas, milles hageja on kantud nende füüsiliste ja juriidiliste isikute, üksuste ja asutuste loetellu, kelle rahalised vahendid ja majandusressursid on külmutatud kooskõlas selle sättega. Lisaks taotleb hageja vastavalt ELTL artiklile 277 nõukogu määruse (EÜ) nr 423/2007 artikli 7 lõike 2 punkti d kohaldamata jätmist.
   Hageja esitab oma nõuete toetuseks järgmised väited:
   
                
            
            
               Esiteks väidab hageja, et vaidlustatud määrus ja otsus võeti vastu, rikkudes hageja kaitseõigusi ja õigust tõhusale kohtulikule kaitsele, kuna nõukogu esitatud põhjendused on ebapiisavad, selleks et hageja võiks aru saada, mille põhjal kanti ta loetellu ja mille põhjal külmutati seejärel tema vara. Peale selle väidab hageja, et nõukogu ei esitanud talle tõendeid ja/või dokumente toimikust, millele nõukogu tugines, mistõttu ei olnud hagejal võmalik esitada tema loetellu kandmise kohta tõhusalt oma seisukohta.
            
         
                
            
            
               Teiseks väidab hageja, et täidetud ei ole tema loetellu kandmiseks vajalikke sisulisi kriteeriume ja/või et nõukogu tegi ilmse hindamisvea, kui otsustas, kas need kriteeriumid on täidetud või mitte. Hageja märgib, et ta ei ole sellise üksuse „omanduses või kontrolli all”, kes on kaasatud Iraani väidetavasse tuumarelvade leviku tõkestamise seisukohast tundlikku tuumaenergiaalasesse tegevusse või tuumarelvade kandesüsteemide väljatöötamisse või on sellega otseselt seotud või toetab seda tähenduses, mis on antud väljendile „omanduses või kontrolli all” Üldkohtu otsuses kohtuasjas T-246/08: Melli Bank vs. nõukogu (4).
            
         
                
            
            
               Kolmandaks väidab hageja, et nõukogu määruse (EÜ) nr 423/2007 artikli 7 lõike 2 punkt d ja nõukogu otsuse 2010/413/ÜVJP artikli 20 lõike 1 punkt b on õigusvastased osas, milles need on kohustuslikud ja kohustavad nõukogu kandma loetellu loetellu kantud emaettevõtja iga tütarettevõtja.
            
         
                
            
            
               Neljandaks väidab hageja, et tema emaettevõtja ja seega ka tema enda loetellu kandmise sisulised kriteeriumid ei ole täidetud ja/või nõukogu tegi ilmse hindamisvea, kui otsustas, kas need kriteeriumid on täidetud või mitte. Hageja väidab, et kuna tema emaettevõtja on tulemuslikult vaidlustanud nõukogu määruse (EÜ) nr 1100/2009 (5) (kohtuasi T-35/10) (6) ja nõukogu otsuse 2008/475/EÜ (7) (kohtuasi T-390/08) (8), siis tuleb tühistada nõukogu rakendusmäärus (EL) nr 668/2010 ja nõukogu otsus nr 2010/413/ÜVJP hagejat puudutavas osas.
            
         
                
            
            
               Viiendaks väidab hageja, et tema loetellu kandmine ja kogu tema vara külmutamine ei ole mõistlikus suhtes nõukogu taotletava eesmärgiga ning see rikub hageja omandiõigust. Lisaks väidab hageja, et tema suhtes kehtestatud piiravad meetmed on ebaproportsionaalsed, kuna need tekitavad hagejale märkimisväärset kahju ning kuna need ei ole kõige vähem piiravad meetmed, mida oleks saanud kohaldada.
            
         
      (1)  Nõukogu 26. juuli 2010. aasta otsus 2010/413/ÜVJP, mis käsitleb Iraani vastu suunatud piiravaid meetmeid ning millega tunnistatakse kehtetuks ühine seisukoht 2007/140/ÜVJP (ELT L 195, lk 39)
   
      (2)  Nõukogu 26. juuli 2010. aasta rakendusmäärus (EL) nr 668/2010, millega rakendatakse määruse (EÜ) nr 423/2007 (mis käsitleb Iraani vastu suunatud piiravaid meetmeid) artikli 7 lõiget 2 (ELT L 195, lk 25)
   
      (3)  Nõukogu 19. aprilli 2007. aasta määrus (EÜ) nr 423/2007, mis käsitleb Iraani vastu suunatud piiravaid meetmeid (ELT L 103, lk 1)
   
      (4)  Üldkohtu 9. juuli 2009. aasta otsus liidetud kohtuasjades T-246/08 ja T-332/08: Melli Bank vs. nõukogu, EKL 2009, lk II-2629, mille peale on esitatud apellatsioonkaebus kohtuasjas C-380/09 P: Melli Bank vs. nõukogu (ELT C 282, lk 30)
   
      (5)  Nõukogu 17. novembri 2009. aasta määrus (EÜ) nr 1100/2009, millega rakendatakse määruse (EÜ) nr 423/2007 (mis käsitleb Iraani vastu suunatud piiravaid meetmeid) artikli 7 lõiget 2 ning tunnistatakse kehtetuks otsus 2008/475/EÜ (ELT 2010, L 303, lk 31)
   
      (6)  Kohtuasi T-35/10: Bank Melli Iran vs. nõukogu (ELT 2010, C 100, lk 47)
   
      (7)  Nõukogu 23. juuni 2008. aasta otsus 2008/475/EÜ, millega rakendatakse määruse (EÜ) nr 423/2007 (mis käsitleb Iraani vastu suunatud piiravaid meetmeid) artikli 7 lõiget 2 (ELT 2008, L 163, lk 29)
   
      (8)  Üldkohtu 14. oktoobri 2009. aasta otsus kohtuasjas T-390/08: Bank Melli Iran vs. nõukogu, EKL 2009, lk II-3967, mille peale on esitatud apellatsioonkaebus kohtuasjas C-548/09 P: Bank Melli Iran vs. nõukogu, ELT 2010, C 80, lk 10